CELEX: 52011XG0308(01)
Language: lv
Date: 2011-03-08
Title: Padomes secinājumi par ieguldījumu Eiropas veselības jomas nākotnes darbaspēkā – inovācijas un sadarbības iespējas

8.3.2011   
            
            
               LV
            
            
               Eiropas Savienības Oficiālais Vēstnesis
            
            
               C 74/2
            
         Padomes secinājumi par ieguldījumu Eiropas veselības jomas nākotnes darbaspēkā – inovācijas un sadarbības iespējas
   2011/C 74/02
   EIROPAS SAVIENĪBAS PADOME,
   
               1.
            
            
               ATGĀDINA, ka saskaņā ar Līguma par Eiropas Savienības darbību 168. pantu Savienības rīcībai ir jāpapildina dalībvalstu politika un tai jābūt vērstai uz to, lai uzlabotu sabiedrības veselību; turklāt Savienībai jāveicina dalībvalstu sadarbība sabiedrības veselības aizsardzības jomā, vajadzības gadījumā atbalstot to rīcību, un pilnībā jārespektē dalībvalstu atbildība par veselības aprūpes pakalpojumu un medicīniskās aprūpes organizēšanu un sniegšanu;
            
         
               2.
            
            
               ATGĀDINA, ka saskaņā ar Līguma par Eiropas Savienības darbību 168. pantu dalībvalstīm saziņā ar Komisiju savstarpēji jākoordinē politika un programmas;
            
         
               3.
            
            
               ATGĀDINA, ka Padomes 2006. gada 2. jūnija secinājumos par Eiropas Savienības veselības aizsardzības sistēmu kopējām vērtībām un principiem ir sevišķi uzsvērta nepieciešamība nodrošināt augstas kvalitātes, drošas un ar pierādījumiem pamatotas aprūpes pieejamību un sniegšanu;
            
         
               4.
            
            
               ATGĀDINA, ka Komisijas 2008. gada 10. decembra Zaļajā grāmatā par Eiropas veselības jomas personālu, kā arī 2009. gada 15. decembra ziņojumā par Zaļās grāmatas par Eiropas veselības jomas personālu publisko apspriešanu uzmanība pievērsta neatliekamam jautājumam par pastāvošo un gaidāmo veselības aprūpes darbinieku trūkumu, jo īpaši ārstu speciālistu un medmāsu trūkumu;
            
         
               5.
            
            
               ATGĀDINA par Komisijas 2010. gada 3. marta paziņojumu “Eiropa 2020 – Stratēģija gudrai, ilgtspējīgai un integrējošai izaugsmei”, kurā sniegtas septiņas pamatiniciatīvas, tostarp “Jaunu prasmju un darbavietu programma”, kuras mērķis ir radīt apstākļus darba tirgu modernizācijai, lai paaugstinātu nodarbinātības līmeni un nodrošinātu mūsu sociālo modeļu ilgtspējību, un programma “Jaunatne kustībā”;
            
         
               6.
            
            
               ATGĀDINA par Pasaules Veselības asamblejas 2010. gada 21. maijā pieņemto Pasaules Veselības organizācijas (PVO) vispārējo prakses kodeksu, kas kalpo par ētisko pamatu dalībvalstīm, pieņemot darbā veselības aprūpes darbiniekus;
            
         
               7.
            
            
               PAUŽ GANDARĪJUMU par ministru konferenci “Ieguldījums Eiropas veselības jomas nākotnes darbaspēkā – inovācijas un sadarbības iespējas”, kas 2010. gada 9. un 10. septembrī notika La Hulpe un kurā tika uzsvērta vajadzība attīstīt attiecīgas iniciatīvas, kas dotu ieguldījumu pietiekami daudzu motivētu un kvalificētu veselības aprūpes speciālistu nodrošināšanā ar mērķi aizsargāt veselības aprūpes sistēmu dzīvotspēju un pieejamību;
            
         
               8.
            
            
               UZSVER, ka pieaugošais nopietnu un hronisku slimību skaits, iedzīvotāju un veselības aprūpes darbaspēka novecošana, pacientu un veselības aprūpes sistēmu mainīgās vajadzības, pieaugošā pacientu un veselības aprūpes speciālistu mobilitāte, zinātnes attīstība un jauno tehnoloģiju parādīšanās ir galvenie visu dalībvalstu izaicinājumi, un ir vajadzīgas novatoriskas pieejas, lai nodrošinātu veselības jomas nākotnes darbaspēku;
            
         
               9.
            
            
               ATZĪST dalībvalstu savstarpēju atkarību veselības aprūpes nozares cilvēkresursu politikas jomā, jo īpaši attiecībā uz veselības aprūpes speciālistu mobilitāti;
            
         
               10.
            
            
               AICINA dalībvalstis:
               
                           —
                        
                        
                           stiprināt sadarbību un labas prakses apmaiņu, arī kvalitatīvu un salīdzināmu datu vākšanu, lai labāk atbalstītu dalībvalstu veselības jomas nākotnes personāla politikas attīstību, veicinot visiem vienlīdzīgu piekļuvi aprūpei, īpašu uzmanību pievēršot veselības jomas nākotnes darbaspēka vajadzību prognozēm un efektīvai Eiropas Savienības veselības jomas darbaspēka plānošanai,
                        
                     
                           —
                        
                        
                           veicināt izpratni par pievilcīgas darba vides, darba apstākļu un profesionālās izaugsmes iespēju svarīgo nozīmi, lai motivētu veselības jomā strādājošos un nodrošinātu sniegtās aprūpes kvalitāti un drošību,
                        
                     
                           —
                        
                        
                           veicināt veselības jomas darbaspēka apmācību un izglītību, lai turpinātu sekmēt kvalitatīvu un drošu aprūpi, un apsvērt, kā vislabāk izmantot ES instrumentus šā mērķa finansēšanai, nekaitējot nākotnes finanšu shēmai,
                        
                     
                           —
                        
                        
                           ievērot PVO vispārējo prakses kodeksu par starptautisku pieņemšanu darbā;
                        
                     
         
               11.
            
            
               AICINA dalībvalstis un Komisiju:
               
                           —
                        
                        
                           izstrādāt rīcības plānu, ar ko paredz iespējas atbalstīt dalībvalstu veselības jomas personāla politikas attīstību, kas ļauj apzināties dalībvalstu kompetenci, jo īpaši tādās jomās kā profesionālo prasmju aprakstu izvērtēšana, plānošanas metožu uzlabošana, ņemot vērā apzinātās veselības aizsardzības vajadzības, nepārtraukta profesionālā izaugsme, stratēģijas pieņemšanai darbā un personāla saglabāšanai, kā arī risināt ar ES veselības jomas darbaspēku saistītās problēmas vidēja termiņa un ilgtermiņa perspektīvā,
                        
                     
                           —
                        
                        
                           minētā rīcības plāna izstrādē iesaistīt pacientu pārstāvjus un veselības jomā strādājošos speciālistus, kā arī citas attiecīgas ieinteresētās personas, kas darbojas veselības nozarē,
                        
                     
                           —
                        
                        
                           minētā rīcības plāna izstrādē ņemt vērā iespējamo ieguldījumu, ko var sniegt citas politikas jomas, jo īpaši izglītība, darba tirgus, sociālās lietas un iekšējais tirgus;
                        
                     
         
               12.
            
            
               AICINA Komisiju:
               
                           —
                        
                        
                           veicināt dalībvalstu sadarbību un atbalstīt minētā rīcības plāna izstrādi līdz 2012. gadam,
                        
                     
                           —
                        
                        
                           uzskatīt veselības jomas darbaspēka apmācību un izglītību par prioritāru jomu un apsvērt, kā vislabāk izmantot ES instrumentus šā mērķa finansēšanai, neskarot nākotnes finanšu shēmu, saskaņā ar stratēģijas Eiropa 2020 pamatiniciatīvām “Jaunu prasmju un darbavietu programma” un “Jaunatne kustībā”,
                        
                     
                           —
                        
                        
                           nodrošināt, lai veselības programmas 2011. gada darba plānā varētu iekļaut kopīgu pasākumu, ar ko nodrošina platformu dalībvalstu sadarbībai saistībā ar veselības jomas darbaspēka vajadzību prognozēm un veselības jomas darbaspēka plānošanu ciešā sadarbībā ar Eurostat, ESAO un PVO.